b'\n_START_ARTICLE_\nArvo Jantunen\n_START_SECTION_\nSeurajoukkueura\n_START_PARAGRAPH_\nJantunen syntyi Viipurissa vuonna 1929 ja eli siell\xc3\xa4 ensimm\xc3\xa4isen vuosikymmenens\xc3\xa4 harrastaen my\xc3\xb6s urheilua. Sotien vuoksi ja Suomen menetetty\xc3\xa4 Viipurin Jantusen perhe muutti Tampereelle, miss\xc3\xa4 h\xc3\xa4n alkoi aluksi pelata jalkapalloa. Oppikoulussa ensimm\xc3\xa4isell\xc3\xa4 luokalla ollessaan Jantunen kiinnostui koripallosta, vaikka laji oli Tampereella tuolloin hyvin vaatimattomissa kantimissa: v\xc3\xa4lineit\xc3\xa4 ei ollut, ja kes\xc3\xa4ll\xc3\xa4 koripalloa ei pelattu. Jantunen opiskeli Tampereen lyseon lukiossa ja valmistui ylioppilaaksi vuonna 1950 sek\xc3\xa4 voimistelunopettajaksi vuonna 1954. Ty\xc3\xb6uransa h\xc3\xa4n aloitti vuonna 1955._NEWLINE_186 senttimetri\xc3\xa4 pitk\xc3\xa4 "Jantsa" Jantunen edusti Tampereen Pyrint\xc3\xb6\xc3\xa4 Koripalloliiton mestaruussarjassa vuosina 1949\xe2\x80\x931952 ja miesten SM-sarjassa vuosina 1952\xe2\x80\x931966. H\xc3\xa4n teki p\xc3\xa4\xc3\xa4sarjassa Pyrinn\xc3\xb6lle 3\xc2\xa0668 pistett\xc3\xa4, mill\xc3\xa4 h\xc3\xa4n on edelleen joukkueen historian parhaiden korintekij\xc3\xb6iden joukossa. SM-sarjakauden 1958 p\xc3\xa4\xc3\xa4tteeksi Pyrint\xc3\xb6 ja joukkueen hopeakauden ratkaisupelaaja Jantunen saavuttivat ensimm\xc3\xa4isen miesten SM-mitaliansa, hopean, Kotkan Ty\xc3\xb6v\xc3\xa4en Palloilijoiden j\xc3\xa4lkeen.\n_START_SECTION_\nMaajoukkue\n_START_PARAGRAPH_\nJantuselle kirjattiin ensimm\xc3\xa4inen maaottelu Suomen miesten maajoukkueessa 13. marraskuuta 1954. Vastassa oli Ruotsi, jota vastaan Jantunen my\xc3\xb6s seuraavan vuoden marraskuussa teki ensimm\xc3\xa4iset kaksi pistett\xc3\xa4\xc3\xa4n maajoukkueessa. Vuonna 1957 Jantunen kuului Suomen kokoonpanoon Bulgarian EM-kilpailuissa, miss\xc3\xa4 h\xc3\xa4n ei tehnyt pisteit\xc3\xa4 Suomen alkulohko-otteluissa. Suomi voitti alkulohkossaan Belgian mutta h\xc3\xa4visi Unkarille ja Romanialle ja joutui alempaan jatkosarjaan, miss\xc3\xa4 se voitti viisi seitsem\xc3\xa4st\xc3\xa4 ottelustaan sijoittuen lopputuloksissa 11:nneksi. Jantunen onnistui korinteossa otteluissa L\xc3\xa4nsi-Saksaa, Italiaa ja Skotlantia vastaan._NEWLINE_Turkin EM-kilpailuissa 1959 Jantusen edustama Suomi h\xc3\xa4visi kaikki kolme alkulohko-otteluaan Jantusen onnistuessa korinteossa Puolaa ja Espanjaa vastaan. Jatkosarjassa Suomi voitti yhden ja h\xc3\xa4visi yhden ottelun, samoin sijoitussarjassa, miss\xc3\xa4 Jantunen ylsi pisteille sek\xc3\xa4 It\xc3\xa4-Saksaa ett\xc3\xa4 Turkkia vastaan. Suomi sijoittui Turkissa 13:nneksi. Vuoden 1959 maaotteluissa Ruotsia ja It\xc3\xa4-Saksaa, samoin Ruotsia vastaan vuotta my\xc3\xb6hemmin, Jantunen heitti 11 pistett\xc3\xa4, maajoukkueuransa enn\xc3\xa4tyksen._NEWLINE_Jantunen oli kolmannen kerran mukana EM-kilpailuissa Jugoslaviassa 1961, miss\xc3\xa4 Suomi h\xc3\xa4visi kummankin ottelunsa alkulohkossa. Jatkosarjassa Jantunen teki Englantia vastaan nelj\xc3\xa4 pistett\xc3\xa4 ja otti kymmenen levypalloa. Kreikkaa vastaan h\xc3\xa4n kirjautti vastaavasti 6/6-lukemat. Lopuissa otteluissaan Suomi h\xc3\xa4visi Espanjalle, voitti Alankomaat ja h\xc3\xa4visi j\xc3\xa4lleen Espanjalle, ja lopputuloksissa maa oli 14:s. Jantusen maajoukkueura pelaajana p\xc3\xa4\xc3\xa4ttyi Jugoslavian EM-turnaukseen: yhteens\xc3\xa4 h\xc3\xa4n pelasi maajoukkueessa vuosina 1954\xe2\x80\x931961 50 ottelua 3,2 pisteen keskiarvolla.\n_START_SECTION_\nKoripallotuomarina ja -valmentajana\n_START_PARAGRAPH_\nJantunen aloitti vuonna 1954 ty\xc3\xb6n Suomen Koripalloliiton tuomari- ja pelaajakouluttajana. Pyrinn\xc3\xb6ss\xc3\xa4 h\xc3\xa4n valmensi pelaamisen ohella vuosina 1964\xe2\x80\x931966. H\xc3\xa4n toimi Suomen maajoukkueen apuvalmentajana vuonna 1963. Kansainv\xc3\xa4lisen erotuomaritutkinnon Jantunen suoritti vuonna 1965, ja h\xc3\xa4n toimi tuomarina useissa sadoissa otteluissa. Suomen EM-kilpailuissa 1967 h\xc3\xa4n toimi Tampereella pelattujen ottelujen tuomarien ja toimitsijoiden ylivalvojana. Suomen Koripalloliiton kultainen ansiomerkki my\xc3\xb6nnettiin Jantuselle vuonna 1961.\n_START_SECTION_\nMuut lajit\n_START_PARAGRAPH_\nK\xc3\xa4sipallossa Jantunen pelasi Suomen maajoukkueessa viidess\xc3\xa4 maaottelussa. H\xc3\xa4n saavutti Suomen joukkueessa akateemisten PM-kilpailujen hopeaa vuonna 1953. Seuratasolla Jantunen voitti Unionissa Suomen mestaruuden vuonna 1959 ja SM-hopeaa Tampereen Ilveksess\xc3\xa4 vuonna 1954._NEWLINE_Pes\xc3\xa4pallossa Jantunen pelasi Tampereen Pyrinn\xc3\xb6ss\xc3\xa4 kolmen kauden ajan SM-sarjaa l\xc3\xa4hinn\xc3\xa4 lukkarina. Kaudella 1954 Pyrint\xc3\xb6 sijoittui eritt\xc3\xa4in tasaisessa SM-sarjassa viidenneksi samoin pistein hopeamitalistijoukkueen kanssa._NEWLINE_Jalkapallossa Jantunen pelasi Suomensarjaa ja Ilves-Kissoissa kaudella 1951 Mestaruussarjaa. Jantusen lajivalikoimaan kuuluivat my\xc3\xb6s j\xc3\xa4\xc3\xa4pallo ja p\xc3\xb6yt\xc3\xa4tennis sek\xc3\xa4 keilailu, joissa h\xc3\xa4n saavutti M-luokan.\n_START_SECTION_\nMy\xc3\xb6h\xc3\xa4isemm\xc3\xa4t vuosikymmenet\n_START_PARAGRAPH_\nJantunen ty\xc3\xb6skenteli voimistelunopettajana Tampereen lyseon lukiossa, Klassillisessa ja Tampereen yhteiskoulussa. Vuoteen 1973 asti poikakouluna olleessa lyseon lukiossa Jantusen opetus koettiin niin monien oppilaiden kuin toisten opettajienkin mukaan innostavana. Jantunen j\xc3\xa4i el\xc3\xa4kkeelle 1990-luvun alussa. H\xc3\xa4n k\xc3\xa4vi seuraamassa Pyrinn\xc3\xb6n koripallo-otteluita kauteen 2016\xe2\x80\x932017 asti kritisoiden ajoittain lajin muuttumista entist\xc3\xa4 kontaktipitoisemmaksi. Pyrint\xc3\xb6 nosti vuonna 2014 kattoon Jantusen pelipaidan t\xc3\xa4m\xc3\xa4n pelinumerolla 5, joka seuran k\xc3\xa4yt\xc3\xa4nn\xc3\xb6n mukaisesti pysyy k\xc3\xa4yt\xc3\xb6ss\xc3\xa4, mutta jota ei ole k\xc3\xa4ytetty._NEWLINE_Jantusen perheeseen kuuluivat vaimo ja tytt\xc3\xa4ret. Jantunen sairasti viimeiset elinvuotensa Alzheimerin tautia. H\xc3\xa4n kuoli 89-vuotiaana Tampereella 20. hein\xc3\xa4kuuta 2018.'